CELEX: 32014R0442
Language: lt
Date: 2014-04-30 00:00:00
Title: 2014 m. balandžio 30 d. Komisijos įgyvendinimo reglamentas (ES) Nr. 442/2014, kuriuo iš dalies keičiama Reglamento (EB) Nr. 1235/2008 nuostata dėl prašymų įtraukti į pripažintų lygiaverčių trečiųjų šalių, iš kurių gali būti importuojami ekologiški produktai, sąrašą (Tekstas svarbus EEE)

1.5.2014   
            
            
               LT
            
            
               Europos Sąjungos oficialusis leidinys
            
            
               L 130/39
            
         KOMISIJOS ĮGYVENDINIMO REGLAMENTAS (ES) Nr. 442/2014
   2014 m. balandžio 30 d.
   kuriuo iš dalies keičiama Reglamento (EB) Nr. 1235/2008 nuostata dėl prašymų įtraukti į pripažintų lygiaverčių trečiųjų šalių, iš kurių gali būti importuojami ekologiški produktai, sąrašą
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 33 straipsnio 2 dalį ir 38 straipsnio d punktą,
   kadangi:
   
               (1)
            
            
               Komisijos reglamentu (EB) Nr. 1235/2008 (2) nustatytos išsamios trečiųjų šalių lygiavertiškumo pripažinimo pagal Reglamento (EB) Nr. 834/2007 33 straipsnio 2 dalį procedūros taisyklės;
            
         
               (2)
            
            
               Europos Sąjungos Taryba savo 2013 m. gegužės mėn. 13–14 d. įvykusio 3237-ojo Žemės ūkio ir žuvininkystės tarybos posėdžio išvadose dėl ekologinio ūkininkavimo paragino Komisiją tobulinti dabartinius mechanizmus, kad būtų sudarytos palankesnės sąlygos tarptautinei prekybai ekologiškais produktais, ir reikalauti, kad visi prekybos susitarimai būtų taikomi abipusiškai ir būtų skaidrūs;
            
         
               (3)
            
            
               vykdant ekologinės gamybos sektoriaus teisinės sistemos peržiūrą buvo nustatyta dabartinės trečiųjų šalių lygiavertiškumo pripažinimo sistemos trūkumų. Daugumą Komisijos ir trečiųjų šalių pasirašytų lygiavertiškumo susitarimų Europos Komisija taikė vienašališkai, o tai nepadėjo skatinti sudaryti vienodų sąlygų. Prieita prie išvados, kad trečiųjų šalių lygiavertiškumas turėtų būti pripažįstamas tarptautiniais susitarimais. Todėl vietoj dabartinės trečiųjų šalių lygiavertiškumo pripažinimo sistemos, kuri grindžiama lygiavertiškumo susitarimais, reikėtų pradėti taikyti subalansuotais tarptautiniais susitarimais grindžiamą sistemą, kad būtų skatinamas vienodų sąlygų sudarymas, skaidrumas ir teisinis tikrumas;
            
         
               (4)
            
            
               siekiant palengvinti perėjimą prie naujosios tarptautiniais susitarimais grindžiamos pripažinimo sistemos, tikslinga nustatyti galutinę datą, iki kurios turi būti pateikti nauji prašymai įtraukti į Reglamento (EB) Nr. 1235/2008 7 straipsnyje numatytą sąrašą, kuris pateiktas to reglamento III priede. Po nustatytos datos gauti prašymai turėtų būti nebepriimami;
            
         
               (5)
            
            
               todėl Reglamentas (EB) Nr. 1235/2008 turėtų būti atitinkamai iš dalies pakeistas;
            
         
               (6)
            
            
               šiame reglamente numatytos priemonės atitinka Ekologinės gamybos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1235/2008 8 straipsnio 1 dalis pakeičiama taip:
   
      „1.   Gavusi susijusios trečiosios šalies atstovo prašymą dėl įtraukimo, Komisija svarsto, ar įtraukti trečiąją šalį į 7 straipsnyje nurodytą sąrašą, su sąlyga, kad toks prašymas pateiktas iki 2014 m. liepos 1 d.“
   
   2 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. balandžio 30 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 189, 2007 7 20, p. 1.
   
      (2)  2008 m. gruodžio 8 d. Komisijos reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių (OL L 334, 2008 12 12, p. 25).